b'\n_START_ARTICLE_\nS\xc3\xa4dehitsaus\n_START_SECTION_\nLaserhitsaus\n_START_PARAGRAPH_\nLaserhitsaus perustuu lasers\xc3\xa4teeseen ja valon infrapuna-aaltoalueen k\xc3\xa4ytt\xc3\xb6\xc3\xb6n. Riitt\xc3\xa4v\xc3\xa4n suuritehoisen lasers\xc3\xa4teen tuottaa hiilidioksidi-, Nd:YAG-, diodi-, kuitu- tai kiekkolaser. Hitsaukseen k\xc3\xa4ytett\xc3\xa4v\xc3\xa4n lasers\xc3\xa4teen teho voi olla v\xc3\xa4lill\xc3\xa4 0,5\xe2\x80\x9330 kW. Hitsaus tapahtuu konepajasovelluksissa ns. avaimenreik\xc3\xa4tekniikalla. Hitsisulaa suojataan hapettumista vastaan suojakaasulla (typpi/argon/helium). Kaasuvirtauksen teht\xc3\xa4v\xc3\xa4n\xc3\xa4 on osittain my\xc3\xb6s suojata hitsauslaitteen optisia osia._NEWLINE_Laserhitsaus on tarkkaa. Se mahdollistaa kapeat hitsit ja aiheuttaa hitsattaviin kappaleisiin vain pieni\xc3\xa4 muodonmuutoksia. Toisaalta se vaatii hitsattavilta kappaleilta tarkat sovitukset ja kiinnittimien k\xc3\xa4ytt\xc3\xb6\xc3\xa4, joten sit\xc3\xa4 ei ole taloudellista k\xc3\xa4ytt\xc3\xa4\xc3\xa4 yksitt\xc3\xa4isten kappaleiden liitt\xc3\xa4miseen._NEWLINE_Nd:YAG-, diodi- ja kuitulaserin s\xc3\xa4dett\xc3\xa4 voidaan kuljettaa optisella kuidulla, joten hitsaus on helposti robotisoitavissa nivelvarsirobotille. Hiilidioksidilaserin s\xc3\xa4dett\xc3\xa4 ohjataan metallipeilien avulla, joten sen k\xc3\xa4ytt\xc3\xb6 edellytt\xc3\xa4\xc3\xa4 hieman monimutkaisempaa mekanisointiratkaisua, ja esim. 3D-hitsauksessa tarvitaan portaali ja kallistuva/py\xc3\xb6riv\xc3\xa4 hitsausp\xc3\xa4\xc3\xa4._NEWLINE_Laserhitsausta voidaan suorittaa my\xc3\xb6s lis\xc3\xa4aineen kanssa, jolloin sovitusten tarkkuusvaatimus pienenee.\n_START_SECTION_\nElektronisuihkuhitsaus\n_START_PARAGRAPH_\nElektronisuihkuhitsauksessa elektronitykin avulla saadaan aikaan elektronisuihku, joka fokusoimalla ja ohjaamalla liitett\xc3\xa4v\xc3\xa4\xc3\xa4n kohtaan sulattaa eritt\xc3\xa4in suurella energiatiheydell\xc3\xa4\xc3\xa4n esimerkiksi ter\xc3\xa4st\xc3\xa4 hyvin suurella tunkeumalla. Elektronisuihkulla tehty hitsi on viel\xc3\xa4 laserhitsi\xc3\xa4 huomattavasti kapeampi ja tunkeuma suurempi. Elektronisuihkuhitsausta tehd\xc3\xa4\xc3\xa4n p\xc3\xa4\xc3\xa4asiassa suuressa kammiomaisessa tyhj\xc3\xb6ss\xc3\xa4, mutta my\xc3\xb6s ilma-atmosf\xc3\xa4\xc3\xa4riss\xc3\xa4. Hitsaussovellukset ovat eritt\xc3\xa4in paksusein\xc3\xa4isi\xc3\xa4 (alumiini esimerkiksi 200 mm ja ter\xc3\xa4s esimerkiksi 100 mm) tarkkasovitteisia erikoisrakenteita, joissa ei saa synty\xc3\xa4 vetely\xc3\xa4 ja joissa l\xc3\xa4mm\xc3\xb6ntuonnin on oltava hyvin pieni.'